**IHMISEEN KOHDISTUVA TUTKIMUS JA EETTINEN ENNAKKOARVIOINTI; tarkistuslista**

Opinnäytetyön aihetta miettiessäsi pohdi, kohdistuuko opinnäytetyösi ihmiseen. Ihmiseen kohdistuva tutkimus ja lääketieteellinen tutkimus voivat vaatia eettistä ennakkoarviointia. Ammattikorkeakoulut ovat linjanneet, että niiden opinnäytetyöt eivät voi vaatia eettistä ennakkoarviointia, joka on aikaa vievä ja vaativa prosessi kaikille osapuolille. Jos tutkimus perustuu vain julkisiin asiakirjoihin, rekistereihin tai arkistoaineistoon, eettistä ennakkoarviointia ei yleensä tarvita.

Selvittääksesi, onko opinnäytetyösi ihmiseen kohdistuva tutkimus ja vaatiiko se eettisen ennakkoarvion, vastaa alla oleviin kysymyksiin.

**Haastatteletko ihmisiä, lähetätkö heille kyselyn tai kohdistuuko tutkimuksesi jotenkin muuten ihmisiin?**

* En à ei ole kyse ihmiseen kohdistuvasta tutkimuksesta ja voit ohittaa alla olevan kysymyslistan.
* Kyllä à tutkimuksesi siis kohdistuu ihmiseen, siirry alla olevaan kysymyslistaan.
* **Poiketaanko tutkimukseen osallistumisessa tietoon perustuvan suostumuksen periaatteesta? Esim.**
  + **Tutkimukseen osallistuminen ei perustu vapaaehtoisuuteen, esim. havainnointitutkimus, jossa tutkittava ei tiedä osallistuvansa tutkimukseen.**
  + **Tutkimuksessa ei ole mahdollista antaa tutkittaville tarpeeksi tietoa tutkimuksesta, esim. muistisairaat henkilöt.**
* **Puututaanko tutkimuksessa fyysiseen koskemattomuuteen, esim. fyysisen kunnon mittaaminen, fysiologisen näytteen otto, elintarvikkeen tai muun nieltävän valmisteen nauttiminen?**
* **Puututaanko psyykkiseen koskemattomuuteen, mikä voi aiheuttaa tutkittavalle voimakkaita ärsykkeitä, esim. materiaali sisältää väkivaltaa, pornografiaa?**
* **Kohdistuuko tutkimus alle 15-vuotiaisiin ilman huoltajan erillistä suostumusta tai informointia, jonka perusteella huoltajalla olisi mahdollisuus kieltää lasta osallistumasta tutkimukseen?**
* **Aiheutuuko tutkittaville tai heidän läheisilleen normaalin arkielämän rajat ylittävää haittaa, esim. traumaattiset kokemukset?**
* **Aiheutuuko tutkimuksesta turvallisuusuhkaa tutkittavalle, tutkijalle tai heidän läheisilleen, esimerkiksi kriisialueet, rikollisuus, perheväkivalta?** Myös tietoturvariskit voivat olla turvallisuusuhka, jos tutkittavien henkilötietoja esimerkiksi kerätään ja yhdistetään useista eri lähteistä.

Jos vastasit johonkin yllä olevaan kysymykseen kyllä, ota yhteys opinnäytetyösi ohjaajaan keskustellaksesi hänen kanssaan opinnäytetyösi aiheesta ja siihen liittyvistä tutkimuseettisistä kysymyksistä ja niiden huomioinnista. Muistathan, että et voi käynnistää opinnäytetyöprosessia ennen kuin aiheesi on hyväksytty.

Jos vastasit yllä oleviin kysymyksiin ei, mutta tutkimuksesi kohdistuu ihmiseen, perehdy vielä Ihmiseen kohdistuvan tutkimuksen eettisiin periaatteisiin ohjeen: [Ihmiseen kohdistuvan tutkimuksen eettiset periaatteet ja ihmistieteiden eettinen ennakkoarviointi Suomessa](https://tenk.fi/sites/default/files/2021-01/Ihmistieteiden_eettisen_ennakkoarvioinnin_ohje_2020.pdf), avulla. Huomioi erityisesti luku 3.

Huom! Lääketieteellistä tutkimusta koskevat säännökset on Suomessa määritetty tutkimuslaissa. On hyvä tarkistaa myös se, kuuluuko opinnäytetyösi aihe lain: [Laki lääketieteellisestä tutkimuksesta 1999/488](https://www.finlex.fi/fi/laki/ajantasa/1999/19990488) alle. Jos näin on, tarvitset tutkimuksellesi lausunnon alueelliselta lääketieteelliseltä tutkimuseettiseltä toimikunnalta. Tämä koskee pääsääntöisesti sosiaali- ja terveysalan opinnäytetöitä.

Kysymyslista perustuu ym. Tutkimuseettisen neuvottelukunnan (TENK) ohjeeseen: Ihmiseen kohdistuvan tutkimuksen eettiset periaatteet ja ihmistieteiden eettinen ennakkoarviointi Suomessa.

Tekijät: Oamkin tutkimusetiikan tukihenkilöt Reetta Saarnio ja Päivi Aro